**POZIV ZA MENTORJE IN MENTORICE V KUHARSKEM LABU CENTRA ROG**

**Pridružite se naši ustvarjalni skupnosti!**

V Centru Rog je na več kot 1.000 m2 devet proizvodnih laboratorijev oziroma delavnic: 3D proizvodni laboratorij s FabLabom in reciklirnico, zeleni lab,  lesarska, kovinarska in tekstilna proizvodna delavnica, kulinarični laboratorij s prostorom za show cooking ter delavnice za izdelovanje in oblikovanje stekla, keramike in nakita. Njihov program je namenjen najširši javnosti – izdelovalcem, urbanim rokodelcem in obrtnikom, oblikovalcem, arhitektom, inženirjem, umetnikom, študentom, dijakom… ljubiteljem in profesionalcem, skratka vsem, ki radi ustvarjajo z rokami, ne glede na svoje znanje in starost.

V ekipo vabimo mentorje in mentorice, ki bi se naši ekipi pridružili kot strokovni mentorji oziroma mentorice v **kuharskem labu**.

**Kaj boste počeli?**

Uporabnikom in uporabnicam Centra Rog boste v času odprtih terminov pomagali razvijati njihove ideje in projekte. Vas zanima, kako bi potekal vaš tipični dan? V popoldanskem času boste podpora na odprtih terminih. Uporabnik, ki je predhodno opravil usposabljanje za npr. liofilizator, si bo preko spletne aplikacije rezerviral\_a stroj in prišel\_a v lab, kjer bo lahko z vašo pomočjo izdelal\_a svoj izdelek. Pri tem boste uporabniku\_ci v tehnično podporo, obenem pa boste, če bo to potrebno, imeli vlogo svetovalca ali svetovalke pri sami idejni zasnovi izdelka in njegovi realizaciji. V kolikor boste presodili, da vam kakšno znanje manjka, se boste v vsakem trenutku po nasvet lahko obrnili tudi na vodjo delavnice ali na druge mentorje in mentorice. Proti večeru boste, v kolikor imate že zelo napredna znanja, vodili usposabljanja za samostojno uporabo strojne opreme ali pa podpirali izvedbo različnih delavnic in tečajev. Včasih boste delali dopoldne, takrat bo čas rezerviran za študentske seminarje in šolske skupine. V tem primeru bo vaša vloga podpora profesorjem pri izvedbi izobraževalnega procesa.

**Zakaj postati mentor, mentorica v Centru Rog?**

* **Center Rog je** **prostor z najsodobnejšo tehnološko infrastrukturo:** kot mentorica ali mentor boste imeli pri svojem mentoriranju priložnost uporabljati najsodobnejšo kuhinjsko opremo, sodelovali z zunanjimi chefi in ustvarjalnimi uporabniki.
* **Center Rog spodbuja vključujoče okolje, ki temelji na izmenjavi znanj:** kot mentorica ali mentor boste imeli priložnost sodelovati z različnimi posameznicami in posamezniki, od izkušenih strokovnjakov do navdušenih začetnikov.
* **Center Rog nudi podporo kreativni skupnosti:** vaše mentorstvo lahko prebudi ustvarjalnost in ideje spremeni v oprijemljivo resničnost. S svojim mentorstvom boste uporabnicam in uporabnikom Centra Rog dajali priložnost, da presežejo svoje meje, raziščejo nove možnosti in uresničijo svoje projekte.
* **Center Rog spodbuja profesionalno rast:** kot mentorica ali mentor boste osebno in strokovno rasli. Lahko se boste udeležili različnih usposabljanj za stroje, sodelovali na hands-on delavnicah, spoznavali lokalne in mednarodne ustvarjalce ter raziskali nove možnosti učenja. Skupaj z vami bomo vzpostavili spodbudno okolje, v katerem boste imeli možnost uspevati v svoji vlogi in samozavestno širiti strokovno znanje.

**Koga iščemo?**

Strokovnjake in strokovnjakinje z visoko stopnjo poznavanja kuharske opreme ter delovnih procesov, z visoko mero ustvarjalnosti, dobrim razumevanjem različnih tehnoloških področij, in z veseljem učenja drugih.

**Kaj pričakujemo?**

* **izobrazba in kulinarično znanje** **ter izkušje** (poznavanje kuharskih tehnik, sestavin, receptov in kuharskih metod),
* **znanje na področju uporabe profesionalne kuhinjske opreme**, delo z različnimi uporabniki, tehnološko svetovanje,
* **pedagoške sposobnosti** (zmožnost poučevanja in prenašanja znanja na udeležence, ne glede na njihovo predznanje),
* **kreativnost** (zmožnost oblikovanja zanimivih, inovativnih in privlačnih kuharskih programov delavnic ali tečajev),
* **organizacijske sposobnosti** (zmožnost načrtovanja, organiziranja in izvajanja delavnic),
* strast do hrane in kuhanja (osebna strast do kulinarike in želja po deljenju te strasti z drugimi),
* dobre komunikacijske spretnosti, sposobnost povezovanja in dela z raznolikimi posamezniki,
* potrpežljivost, empatijo in iskreno željo po pomoči drugim pri njihovem uspehu,
* samoiniciativnost in odgovornost, samostojnost pri mentoriranju,
* skrb za tehnološko opremo in varstvo pri delu,
* odlično upravljanje s časom, saj je urnik fleksibilen in mentoriranje poteka tudi v popoldanskem času,
* sodelovanje in tehnična pomoč pri delavnicah, tečajih, usposabljanjih in drugih izobraževalnih programih,
* kreativno razmišljanje in odlično ustno ter pisno izražanje,
* veselje do dela v timu.

**In kakšne »mašine« bodo v labih?**

[Tukaj si lahko ogledate seznam strojne tehnološke opreme in orodij.](https://k00.fr/w7l4ok50)

**Vas zanima, kako postati del naše ekipe? Želimo vas spoznati!**

Če smo vas s svojo ponudbo navdušili in ste se prepoznali v vlogi zunanje mentorice ali mentorja Centra Rog, vas vabimo, da se nam predstavite.

**Za začetek izpolnite** [**spletni obrazec, ki se nahaja tukaj in preko katerega oddate:**](https://form.jotform.com/241723808649364)

1. Priloga 1: CV, ki opisuje vaše relevantne izkušnje in tehnološko znanje (**največ dve strani** kot priponka v obliki PDF in velikosti do 1 MB).
2. Prilga 2: Portfelj vaših preteklih projektov (do tri A4 strani kot priponka v obliki PDF in velikosti do 2 MB).
3. Opredelitev, v katerem labu bi želeli delati.
4. Priloga 3: [Samoocenitev in predstavitev vašega tehnološkega znanja (prilogo najdete tukaj za kuharski lab).](https://k00.fr/3veen1qz)
5. Opredelitev, koliko ur na teden lahko namenite sodelovanju s Centrom Rog.

**Časovnica poteka izbora:**

* 26. 6. 2024: objava poziva,
* 20.08.2024: zaključek zbiranja prijav,
* začetek septembra 2024: razgovori z izbranimi kandidati in končni izbor kandidata,
* 1.10.2024: predviden začetek pogodbenega sodelovanja.

Dodatne informacije o pozivu za mentorja kovinarskega laba je mogoče dobiti vsak delovni dan med 10.00 in 12.00. uro na telefonski številki 01/3205611 ali preko elektronske pošte: nina.skrt@center-rog.si.

Več o Centru Rog najdete [tukaj](https://center-rog.si/novice/center-rog-kako-deluje/).

Spodbujamo zgodnje prijave, saj bomo kandidate sprejemali do zapolnitve mest. Mentorji in mentorice bodo z delom predvidoma pričeli v **oktobru** **2024**. Sodelovanje bomo sklenili na podlagi skupnega interesa v obliki enoletne pogodbe o sodelovanju. **Predpogoj je, da imate urejen status (s.p., samozaposlen/a v kulturi, d.o.o., zasebni zavod, zadruga) in registrirano dejavnost.** V kolikor certifikata HACCP še nimate, le-tega lahko uredite pri nas.

Pridružite se nam v Centru Rog in prispevajte k razcvetu kreativnosti in inovacij. Skupaj lahko oblikujemo prihodnost urbane ustvarjalnosti!

Ekipa Centra Rog